**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  7 – 9 – 2024

**ΑΜΑΡΟΥΣΙΟΥ Αρ. Πρ.:** 229

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΑΙΘΑ,**

**Περιφερειακή Διεύθυνση Πρωτοβάθμιας & Δευτεροβάθμιας Εκπ/σης Αττικής, Διεύθυνση Π. Ε. Β΄ Αθήνας, Δ. Ο. Ε., Συλλόγους Εκπ/κών Π. Ε. της χώρας**

**ΚΑΤΑΤΕΘΗΚΑΝ ΟΙ ΑΙΤΗΣΕΙΣ ΜΟΝΙΜΟΠΟΙΗΣΕΙΣ ΤΩΝ ΝΕΟΔΙΟΡΙΣΤΩΝ – ΜΕΛΩΝ ΤΟΥ ΣΩΜΑΤΕΙΟΥ ΜΑΣ ΣΤΗ Δ/ΝΣΗ Π. Ε. Β΄ ΑΘΗΝΑΣ**

**ΚΑΤΑΓΓΕΛΙΑ**

**για την πλήρη απουσία των αρμοδίων της Δ/νσης Π. Ε. Β΄ Αθήνας από τα γραφεία τους κατά την ώρα της κατάθεσης των αιτήσεων μονιμοποίησης των νεοδιόριστων**

Το Δ. Σ. του Συλλόγου Εκπ/κών Π. Ε. Αμαρουσίου ΚΑΤΑΓΓΕΛΛΕΙ, για άλλη μια φορά, την απαράδεκτη ενέργεια των αρμοδίων της Δ/νσης Π. Ε. Β΄ Αθήνας να κρύβονται συνεχώς και να απουσιάζουν από τα γραφεία τους προκειμένου να μη συναντήσουν τα Δ. Σ. των Συλλόγων Εκπ/κών Π. Ε. και τους εκπαιδευτικούς της περιοχής αλλά και τους γονείς που διαμαρτυρόμαστε και κινητοποιούμαστε ενάντια στις αντιλαϊκές και αντιεκπαιδευτικές πολιτικές της κυβέρνησης και του ΥΠΑΙΘΑ, τις οποίες υλοποιεί η Δ/νση Π. Ε. Β΄ Αθήνας.

Συγκριμένα την Παρασκευή 6 – 9 – 2024 στις 13:00 τα Δ. Σ. των Συλλόγων Εκπ/κών Π. Ε. Αμαρουσίου & «Γ. Σεφέρης» μαζί με εκπαιδευτικούς – μέλη των σωματείων μας προχωρήσαμε στην κατάθεση των ομαδικών αιτήσεων μονιμοποίησης (προδικαστικά βήματα διεκδίκησης της μονιμοποίησης των συναδέλφων χωρίς την συμμετοχή τους στην «αξιολόγηση» του νόμου 4823/2021) στη βάση των αποφάσεων του Δ. Σ. της Δ. Ο. Ε. και ενώ οι αρμόδιοι της Δ/νσης Π. Ε. Β΄ Αθήνας γνώριζαν ότι θα πραγματοποιηθεί κινητοποίηση και παράσταση διαμαρτυρίας των εκπαιδευτικών σωματείων της περιοχής φρόντισαν για άλλη μια φορά να απουσιάζουν ομαδικά (Διευθυντής Π. Ε. Β΄ Αθήνας, Προϊσταμένη Εκπ/κών Θεμάτων – αναπληρώτρια Δ/ντρια, Προϊσταμένη Διοικητικών Υπηρεσιών της Δ/νσης Π. Ε. Β΄ Αθήνας) προκειμένου να μην συναντήσουν τους εκπροσώπους των σωματείων και τους εκπαιδευτικούς.

Αλγεινή εντύπωση προκάλεσε το γεγονός ότι στις 14:00 της ίδιας ημέρας (6 – 9 – 2024) υπήρχε ανάλογη κινητοποίηση Συλλόγων Γονέων και εκπαιδευτικών σχολικών μονάδων του Δήμου Νέας Ιωνίας που συγχωνεύονται – συμπτύσσονται τμήματά τους και οι οποίοι συνοδευόμενοι από τα μικρά παιδιά τους και αφήνοντας τις εργασίες τους (οι γονείς) προσήλθαν στην Δ/νση Π. Ε. Β΄ Αθήνας αναζητώντας να εκφράσουν τις διαμαρτυρίες και τα αιτήματά τους στους αρμοδίους της Δ/νσης Π. Ε. Β΄ Αθήνας μη βρίσκοντας κανέναν απολύτως εκεί.

Την ίδια ακριβώς τακτική, της απουσίας και του «κρυψίματος», είχαν ακολουθήσει οι αρμόδιοι της Δ/νσης Π. Ε. Β΄ Αθήνας και την προηγούμενη ημέρα (Πέμπτη 5 – 9 – 2024 στις 13:30), όταν και τα τρία πρωτοβάθμια εκπαιδευτικά σωματεία (Αμαρουσίου, «Γ. Σεφέρης» & «Ο Περικλής») της Β΄ Δ/νσης Π. Ε. Αθήνας πραγματοποίησαν παράσταση διαμαρτυρίας διεκδικώντας την παύση των διώξεις σε απεργούς εκπαιδευτικούς – μέλη του Σ. Ε. Π. Ε. « Ο Περικλής» που ασκείται από την Δ/νση Π. Ε. Β΄ Αθήνας.

Προφανώς ο κος Δ/ντής Π. Ε. Β΄ Αθήνας και οι αρμόδιοι της ομώνυμης Δ/νσης τελούν σε πανικό εξαιτίας των συνεχών καταγγελιών – διαμαρτυριών εκπαιδευτικών και γονέων για τις πολιτικές που εφαρμόζουν και τον τρόπο που ασκούν διοίκηση, διαλύοντας τα σχολεία και νηπιαγωγεία της Δ/νσης Π. Ε. Β΄ Αθήνας και καταστρατηγώντας τα εργασιακά δικαιώματα των εκπαιδευτικών αλλά και τα μορφωτικά δικαιώματα των μαθητών μας, γεγονός που εξηγεί γιατί «κρύβονται» συνεχώς και δεν μπορούν να μας αντιμετωπίσουν κατά πρόσωπο.

Από την δική μας πλευρά τους υποσχόμαστε ότι όπου κι όσο κι αν κρύβονται δεν πρόκειται να σταματήσουμε να διεκδικούμε και ν’ αγωνιζόμαστε για την ανατροπή των αντιλαϊκών – αντιεκπαιδευτικών πολιτικών που εφαρμόζουν αλλά και όσων τις υλοποιούν.

**ΟΙ ΑΓΩΝΕΣ ΜΑΣ ΣΥΝΕΧΙΖΟΝΤΑΙ ΜΑΖΙΚΑ ΚΑΙ ΕΝΩΤΙΚΑ ΚΑΙ ΘΑ ΔΙΚΑΙΩΘΟΥΝ**

**Η ΑΞΙΟΛΟΓΗΣΗ ΤΩΝ ΝΟΜΩΝ 4692/2020 & 4823/2021 ΔΕ ΘΑ ΠΕΡΑΣΕΙ**

**ΟΧΙ ΣΤΙΣ ΣΥΜΠΤΥΞΕΙΣ – ΣΥΓΧΩΝΕΥΣΕΙΣ ΤΜΗΜΑΤΩΝ – ΚΑΤΩ ΤΑ ΧΕΡΙΑ ΑΠΟ ΤΑ ΣΧΟΛΕΙΑ ΚΑΙ ΝΗΠΙΑΓΩΓΕΙΑ ΜΑΣ**

**15 ΜΑΘΗΤΕΣ ΣΤΟ ΤΜΗΜΑ ΤΩΡΑ**

